DA Den Europæiske Unions Tidende CE 78/847

(2004/C 78 E/0901)

SKRIFTLIG FORESPØRGSEL E-3663/03

af Paulo Casaca (PSE) til Kommissionen

(9. december 2003)

Om: Ikke offentliggjorte undersøgelser om biologisk landbrug

Via elektroniske informationsnet kan man finde se, at der findes kontrakter med referencen »QLK-2000-0112«, der er indgået i forbindelse med det femte rammeprogram for forskning, som tilsyneladende har omfattet alle medlemsstater, og som vedrører situationen for biologisk landbrug og biologiske fødevarer og omstrukturering af produktionen.

Flere af de undersøgelser, som er gennemført på grundlag af disse kontrakter, findes i elektronisk eller anden form, og stammer fra 2002 og 2003.

Samtidig kan man via Generaldirektoratet for Landbrugs webside finde arbejdsdokumenter og rapporter vedrørende nøjagtigt det samme emne, af nyere dato, i hvis bibliografier der mærkeligt nok slet ikke henvises til nogen af disse undersøgelser, der er gennemført i forbindelse med det femte rammeprogram for forskning, og som formodentlig er blevet påbegyndt i år 2000.

Kan Kommissionen bekræfte, at de to afdelinger i Kommissionen har truffet parallelle initiativer inden for samme område og har anvendt en lignende teknik (rundspørger), men ikke har forenet deres kræfter og ikke engang har gjort sig den umage at informere hinanden om, hvad de var ved at lave?

Kan Kommissionen oplyse, hvorfor den på eget initiativ har undladt at gøre de undersøgelser, der er foretaget under reference »QLK-2000-0112«, offentligt tilgængelige?

Kan Kommissionen oplyse, om den har noget skøn over de udgifter, som dens politik med tilbageholdelse af information og hemmelighedskræmmeri påfører erhvervsliv, samfund og forvaltning — med udgangspunkt i dens eget dobbeltarbejde?

Svar afgivet på Kommissionens vegne af Franz Fischler

(22. januar 2004)

Det overordnede mål for projekt QLK5-2000-01112 er at vurdere markedspotentialet for produkter fra omlægning (produceret på bedrifter, der er under omlægning fra konventionelt til økologisk landbrug). Det fokuserer hovedsagelig på omlægningsprodukter, men behandler også spørgsmål vedrørende certificerede økologiske landbrugsprodukter og undersøger, hvordan beslutningstagerne kan hjælpe landmændene under omlægningen fra konventionelle til økologiske produktionsmetoder.

I forbindelse med projektet indsamles og analyseres relevante data fra seks EU-lande (det dækker ikke alle medlemsstaterne): Danmark, Irland, Italien, Portugal, Det Forenede Kongerige og Østrig.

Undersøgelserne er kun en del af projektet (78 mandemåneder af i alt 212 mandemåneder). Størstedelen af deltagernes aktiviteter vedrører litteratur og baggrundsforskning, undersøgelser på bedrifter og gennemførlighedsundersøgelser, der har til formål at analysere de indsamlede data og udarbejde nationale og sammenlignende rapporter om situationen med hensyn til omlægning og økologiske landbrugsmarkeder.

Projektets endemål er at rette henstillinger til beslutningstagerne og sprede projektresultaterne til alle aktørerne via en række åbne workshop, som skal afholdes i deltagerlandene. Der vil blive afholdt en endelig workshop i Bruxelles i marts 2004.

Den vigtigste projektaktivitet, når det gælder spredningen af resultater, er tilrettelæggelsen af de nationale workshop med henblik på november/december 2003, som på nuværende tidspunkt er under gennemførelse, og den endelige workshop i Bruxelles, der oprindelig skulle finde sted i december 2003, men er blevet udsat til 2004.

Der var intet hemmelighedskræmmeri i forbindelse med dette projekt. Der blev ved projektets start (1) åbnet et websted, hvor man finder alle oplysninger om projektaktiviteterne og nærmere oplysninger om deltagerne. Webstedet er ikke blevet ajourført med interimsrapporter (til trods for, at kontrahenterne var blevet anmodet om at foretage en sådan ajourføring), men de manglende oplysninger beror ikke på Kommissionens afgørelse eller en forsømmelighed fra dens side. De endelige rapporter vil dog kunne konsulteres på webstedet efter den endelige workshop og efter, at Kommissionen har godkendt dem (foråret 2004).

Hvad angår linket »Økologisk landbrug« på webstedet for Generaldirektoratet for Landbrug, finder man ingen undersøgelser eller forskningsrapporter her, men kun rapporter og dokumenter, der er udarbejdet af Kommissionens tjenestegrene. På GD Landbrugs websted er der dog et andet link »Forskning«, som giver adgang til databasen Cordis, hvor man kan søge oplysninger om alle afsluttede eller igangværende forskningsprojekter. De to tjenestegrene GD Landbrug og GD Forskning konsulterer hinanden løbende. En fælles workshop for GD Forskning, GD Landbrug og Det Fælles Forskningscenter blev tilrettelagt i februar 2002 for at vurdere situationen med hensyn til de foreliggende undersøgelser af og projekter for økologisk landbrug og for at fastslå, hvilke yderligere projekter der var behov for. Desuden tilrettelagde GD Forskning et seminar om forskning i økologisk landbrug i Bruxelles i september 2002 med præsentationer af forskningsprojekter, der er gennemført inden for dette område. Dokumenter og konklusioner fra dette seminar kan konsulteres på webstedet EU-AgriNet. (2)

For øjeblikket er indgåelsen af kontrakter om en række forskningsprojekter vedrørende emner, der er relevante for landbruget og fødevareproduktionen, umiddelbart forestående efter en vellykket evaluering af den første indkaldelse af forslag under det sjette rammeprogram for forskning og teknologisk udvikling (FTU). Flere af disse projekter er blevet tilrettelagt i snævert samarbejde mellem DG Forsknings og DG Landbrugs relevante tjenestegrene.

(1) http://www.rdg.ac.uk/AgriStrat/conversion/.

(2) http://europa.eu.int/comm/research/agriculture/index_en.html.